SL Uradni list Evropske unije C 83/14

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 83/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„MAGYAR SZÜRKEMARHA HÚS“

ES št.: HU-PGI-0005-0722-07.04.2009

ZGO ( X ) ZOP ( )

1. Ime:

„Magyar szürkemarha hús“

2. Država članica ali tretja država:

Madžarska

3. Opis kmetijskega proizvoda ali živila:

3.1 Vrsta proizvoda:

1.1 Sveže meso (in drobovina)

3.2 Opis proizvoda, za katerega se uporablja ime iz 1. točke:

Ime „Magyar szürkemarha hús“ (meso madžarskega sivega goveda) se lahko uporablja le v povezavi z mesom certificiranega čistopasemskega madžarskega sivega goveda iz izrazito ekstenzivne reje na Madžarskem.

„Magyar szürkemarha hús“ se lahko enostavno prepozna po svoji temno rdeči barvi, saj vsebnost pigmenta v mišicah presega vrednosti, izmerjene pri drugih vrstah govedine, ter ima bistveno temnejši odtenek kot druge vrste govedine.

Izguba pri odcejanju je minimalna, struktura mesa pa je suho vlaknasta zaradi tradicionalnega sistema ekstenzivne paše.

Razlog za vidno marmornato meso je maščoba veznega tkiva in ne mišična maščoba, saj vsebuje meso goveda, ki se pase, zelo malo mišične maščobe (~ 1,2 %).

Vsebnost suhe snovi v mesu „Magyar szürkemarha hús“ je visoka, vsebuje precej manj vode kot meso običajne govedine in se med kuhanjem manj skrči. Njegov okus je nenavaden, nekoliko ostrejši, podoben okusu divjačinskega mesa, in je drugačen od običajnih okusov.

Razred mesnatosti (v sistemu EUROP): R, O, P

Razred zamaščenosti: 1, 2, 3

Oblike trženja:

1. polovice ali četrtine trupa – ohlajene ali zamrznjene, če se zahteva pakirane;

2. kosi – ohlajeni ali zamrznjeni, če se zahteva pakirani;

3. meso s kostmi – ohlajeno ali zamrznjeno, če se zahteva pakirano;

4. enote za potrošnike – ohlajene ali zamrznjene, če se zahteva pakirane.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Postopek vzreje živali, ki so namenjene proizvodnji mesa „Magyar szürkemarha hús“, temelji na ekstenzivni paši.

Krmljenje se lahko razdeli na dve obdobji glede na naravno vegetacijo: poletno obdobje, ko se živali pasejo zunaj, in zimsko obdobje, ki ga preživijo v zaprtem prostoru.

Živali se pasejo od sredine aprila do konca novembra, odvisno od vremena. Krmo sestavlja predvsem lokalno rastlinje, kar dejansko pomeni rastlinstvo, ki naravno raste na Madžarskem, kjer se uporablja ekstenzivno kmetijstvo. Sestava travnikov za ekstenzivno pašo skupaj s tradicionalnimi tehnologijami vzreje dajejo mesu „Magyar szürkemarha hús“ edinstveno kakovost in okus.

Med poletno pašo se dodatki h krmilom (poleg pašne trave) priporočajo le v primeru izsušenosti pašnikov (balirano seno ali silaža).

V zimskem obdobju je osnovno krmilo kakovostno seno z ekstenzivno upravljanih travnikov. Kot dodatek se lahko uporabljajo koruzni storži ali celuloza, seno in lucerna ter balirano seno ali silaža.

Krmljenje živali s pospeševalci rasti je prepovedano.

3.5 Posebni proizvodni postopki, ki jih je treba izvajati na opredeljenem geografskem območju:

Meso z zaščiteno geografsko označbo je lahko le meso madžarskega sivega goveda, ki je bilo skoteno, rejeno, pitano in zaklano na opredeljenem geografskem območju.

Govedo, namenjeno proizvodnji mesa „Magyar szürkemarha hús“, se goji in redi v skladu s tradicionalnimi načini ekstenzivnega kmetijstva in oskrbe, ki predstavljajo ljudsko in kulturno dediščino, staro več stoletij, skupaj z dokazilom o poreklu, ki izpolnjuje sedanja pričakovanja. V pogojih ekstenzivne reje plemenske krave povržejo eno tele na leto, teleta pa se lahko takoj začnejo gojiti v prosti reji. Govedo je v celotnem obdobju paše razdeljeno v črede. Glede na večstoletno prakso je lahko govedo na prostem tudi v zimskem času brez negativnih posledic; edini pogoj je, da se mu zagotovi zaščita pred vetrom in suha slama.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Poleg drugih določil iz zakonodaje je treba na embalaži proizvoda navesti naslednje podatke:

— ime proizvoda: „Magyar szürkemarha hús“,

— znak Skupnosti ZGO (po registraciji),

— številka ENAR, ki določa meso,

— logotip proizvoda.

Barva in različne velikosti logotipa proizvoda.

Najmanjša velikost, ki se lahko uporabi: višina ščita na predlogi je 15 mm. Logotip je mogoče dodatno povečati na katero koli velikost; zgornje omejitve ni. Napis in slika sta črne barve, ozadje slike je bele barve.

Če se meso prodaja brez embalaže, morajo biti zgoraj navedeni podatki vidni potrošniku in enostavno dostopni v bližini hladilnih skrinj.

4. Kratka opredelitev geografskega območja:

Madžarska

5. Povezanost z geografskim območjem:

5.1 Posebnosti geografskega območja:

Ozemlje, na katerem se lahko goji govedo, namenjeno proizvodnji mesa „Magyar szürkemarha hús“, zajema območje 19 okrožij na Madžarskem, ki so primerna za ekstenzivno rejo, in sicer travniki (1 051 000 ha), pobočja s trstjem (59 000 ha) in močvirja (30–40 000 ha), ki se ne obdelujejo več.

Geografsko območje se nahaja med mejnimi ozemlji s celinskim, morskim in sredozemskim podnebjem, čeprav je lahko njihov vpliv pogosto zelo ekstremen (mrzli zimski meseci in zelo vroči poletni meseci). Čeprav je takšno podnebje primerno za razvoj pašnikov in pašno živino, je treba poleg tega izbrati živali, ki so se sposobne prilagoditi tem ekstremnim pogojem. Madžarska je vedno imela velika ozemlja, primerna za pašo, na katerih je bila vedno prisotna reja madžarskega sivega goveda, ki je lahko preneslo takšne podnebne razmere. Zato sta reja pašne živine in trgovanje s klavno živino iz take reje postala tradicionalno vodilni dejavnosti kmetijstva na tem območju.

Tradicionalna vzreja goveda je imela odločilno vlogo pri nastanku in razvoju manjših mest v geografski regiji. Zgodovinski viri opisujejo praktično neprekinjen izvoz goveda od 14. stoletja do sredine 19. stoletja. Zaradi ponavljajočih se turških vpadov so naselbine, ki so bile v zapuščenih regijah manj sposobne preživetja, propadle, pri čemer so postale njihove meje zapuščene, saj so se prebivalci preselili v naselja z boljšimi naravnimi viri. Oranje se je večinoma opustilo in skupnosti so organizirale rejo pašne živine (zlasti goveda za pitanje) na lastnih ali manj zapuščenih območjih. Tako so dobili dodatni prihodek, da so se lahko osvobodili nadzora graščakov, postavili gospodarske temelje lastnega razvoja in določili smer razvoja mest. Ni pretirano navesti, da je vzreja madžarskega sivega goveda postala vodilni gospodarski sektor v državi, ki je sicer na robu Evrope.

Meso „Magyar szürkemarha hús“ je pomembno vplivalo na ljudsko kulturo in razvoj obrti pastirjev. Stranski klavni proizvodi se lahko uporabijo kot material za izdelavo orodja, ki ga pastirji uporabljajo vsak dan. Zlasti rogovje živali je imelo pomembno vrednost in se je uporabljalo za izdelavo bogato okrašenih pastirskih rogov, posodic za sol ali posodic za zdravila. Ljudska umetnost se je ohranila na nekaterih ozemljih geografske regije.

Danes je velik del območij pašnikov v zadevni geografski regiji zaščiten. Kmetje, ki delajo na teh območjih, vzdržujejo ozemlja z ekstenzivno pašo, pri čemer posebno pozornost namenjajo njihovi ohranitvi. Ta oblika rabe ni le trajnostna in tradicionalna, ampak zagotavlja tudi dolgoročno ohranitev dragocenega in zaščitenega rastlinstva in živalstva.

5.2 Posebnost proizvoda:

Zaradi tradicionalne reje živine se biokemične, fizikalne in organoleptične značilnosti proizvoda, podrobneje navedene v točki 3.2, bistveno razlikujejo od značilnosti drugih vrst govedine na trgu. Najpomembnejše značilnosti so minimalna izguba pri odcejanju, suho vlaknasta struktura mesa, nizka vsebnost mišične maščobe in nenavaden okus govedine, ki spominja na divjačinsko meso.

Sestava maščobnih kislin mesa „Magyar szürkemarha hús“ prinaša tudi prehranske koristi, saj preskusi kažejo, da ima meso ekstenzivno pitanih bikov madžarskega sivega goveda bistveno višjo vsebnost večkratno nenasičenih maščobnih kislin kot meso čred, ki se redijo intenzivno. Poleg tega je pri teh večkratno nenasičenih maščobnih kislinah razmerje dveh skupin maščobnih kislin [(n-6)/(n-3)], razmerje med linolno kislino, ki spada v skupino n-6, in linolensko kislino, ki spada v skupino n-3, 3:1 za ekstenzivno pitano pasmo madžarskega sivega goveda, kar je torej boljše od razmerja 4:1, ki ga dosega ekstenzivno pitana holstein-frizijska pasma in se šteje kot zadovoljivo. Ker je razmerje za intenzivno pitane pasme 9:1 ali 10:1, se lahko trdi, da dosega pasma ekstenzivno pitanega madžarskega sivega goveda najugodnejše razmerje maščobnih kislin n-6 in n-3, kar zadeva prehrano ljudi.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Izvoz madžarskega sivega goveda, ki je zagotavljalo surovino za „Magyar szürkemarha hús“, v Evropo je imel v srednjem veku pomembno vlogo (letno približno 100 000 živali). Tudi v tistem času je bilo povpraševanje veliko zaradi odličnega okusa tega proizvoda, ki ga ni mogoče primerjati z drugo govedino.

Ljudje so klavno živino do tujih trgov gnali peš po temu namenjenih širokih poteh za živino. Tako je meso „Magyar szürkemarha hús“ doseglo trge z mesom v Nürnbergu, Münchnu, Augsburgu, Regensburgu, Ulmu, Strasbourgu, Hustopečah, Legradu, Bakru ali Benetkah, pri čemer je ta proizvod postal zelo iskan.

Dejstvo, da se je ta živina z Ogrskega štela za najboljšo klavno živino, je utemeljeno z več pomembnimi sočasnimi dokumenti, shranjenimi v arhivih zgoraj navedenih nemških mest (Augsburg, 1578; Nürnberg, 1571). Če je bila živina zaklana v klavnici mesarja, se v njej v skladu s pravili nemških kraljevskih mest ni smelo prodajati nobeno drugo meso, s čimer se je preprečilo, da bi se meso drugega izvora prodajalo kot pristni proizvod.

Ekstenzivni način reje, ki temelji na zgoraj navedenih tradicijah, pomeni, da živali, namenjene izdelavi tega proizvoda, med pašo prehodijo veliko več kot običajno govedo (20–30 kilometrov na dan). Zaradi hoje med pašo ima meso minimalno izgubo pri odcejanju, suho in vlaknasto strukturo ter zelo majhno vsebnost mišične maščobe.

Meso „Magyar szürkemarha hús“, proizvedeno pod ekstenzivnimi pogoji v naravnem okolju in brez uporabe kemičnih izdelkov, je na trgu vse bolj iskano ter tako prispeva h kulturni in naravni raznolikosti Evrope.

Sklic na objavo specifikacije:

(člen 5(7) Uredbe (ES) št. 510/2006)

http://www.fvm.hu/main.php?folderID=2343

(1) UL L 93, 31.3.2006, str. 12.